
Kapittel 1

Søndag

Snorre Fjellbergnes glippet med øynene. Han kjente at han var kvalm og hadde en infernalsk hodeverk. Fortumlet satte han seg opp. Det luktet råttent. Han dro hånda over munnen og strøk bort noen gresstrå som hadde klebet seg til kinnet. Fisket til seg dongeriskjorta som lå ved siden av ham mens han prøvde å orientere seg.

Først trodde han at han lå i hagen utenfor Haavard Meyers hytte nede ved fjorden. Haavard som han hadde truffet på videregående i Bergen, og som han straks fant tonen med. Selv om Snorre hadde droppet ut kort tid etter at de begynte, hadde de holdt kontakten opp gjennom årene når Haavard var på hytta.

Det var der han hadde vært på fest kvelden før. Det var der han skulle ha overnattet. Det var der bagen lå, med tannkost og badeklær. Snorre hutret og trakk dongeriskjorta på seg. Han var definitivt ikke ved fjorden, for han skimtet hovedveien lenger nede. En bil startet et sted, føreren ruset motoren og ga gass. Det gikk flere sekunder før han forsto hvor han var: oppe i skogen, litt til høyre bak busskuret, ikke langt fra ferjekaien i Tørvikbygd. Han kunne ikke annet enn å flire. Det var ikke første gang han hadde bikket etter en fest, men det var flere år siden sist. Da han var femten–seksten år og for full til å ringe faren for å bli hentet, kunne det skje. Men hva i helvete gjorde han her nå? Bilen sto jo parkert ved hytta. Om noe hadde skjedd, ville han garantert tatt bilen og kjørt hjem.

Snorre stønnet, bøyde hodet mot knærne og lot det hvile der en stund. Lukket øynene og ventet til verden sluttet å snurre. Så dro han opp mobilen fra lomma. Batteriet var flatt. Han myste mot himmelen og kom seg sakte på beina, bøyde til side noen greiner som filtret seg i hverandre, og balanserte over noen tømmerstokker som var blitt liggende igjen etter en hogst. Han gned nakken, kjente det strammet i blæra. For hvert skritt han tok, var det som om noen kylte en hammer inn i skallen. Han stanset ved ei kraftig, steil bjørk litt lenger oppe i terrenget, støttet seg mot den hvite stammen, åpnet gylfen og fikk nappet ut pikken. Hvor faen er beltet mitt? tenkte han og så seg rundt. Han kjente det svei litt da han pisset, som etter litt røff sex, men kunne ikke huske noe sånt.

Han skar en grimase mens han forsøkte å huske. Han, Haavard, Roger og Stian var i hagen utenfor hytta, bare de fire i starten. De grillet, drakk pils og shottet. Han husket de så ferja som la til kai, og kommenterte bilene som kjørte av og på.

Han dro igjen gylfen og husket med ett at Filip Berge hadde dukket opp utpå kvelden. Drittungen fra Øystese, knapt begynt på ungdomsskolen, men med sekken full av varer. Det måtte være Haavard som hadde bestilt av ham på Snap. Snorre takket først nei. Det var en god stund siden han hadde sluttet med den dritten, men etter litt overtalelse tok han likevel en stripe, kanskje flere. Men ikke faen om det var forklaringen på at han endte opp her. Noe måtte ha skjedd.

Han strøk hånda over kinnet og kjente at det svei. Trykket fingertuppen mot et sted over høyre kinnbein. Like under øyet hadde han et kutt, og huden var klissen av blod. Det svei i panna også. Han sto helt stille med lukkede øyne. Så sjekket han hendene sine. De var oppskrapte og jævlig skitne. Faen, da hadde han slåss. Med hvem husket han ikke, men så demret det. En jente? Filip Berge? Det var noe der som han ikke klarte å få tak i, men det ville vært typisk ham å egle på seg noen, nærmest hvem som helst når han hadde drukket brennevin og tatt kola. Han husket ikke en dritt, og det var ensbetydende med at han burde komme seg herfra raskest mulig. Det fikk ikke hjelpe at han ikke ville bli kjørbar før langt på kveld. Sannsynligvis var det hans minste problem nå. Politiet hadde ikke kontroller på en søndags morgen i Tørvikbygd. Til det var kapasiteten for liten. Kjørte en i grøfta, var det alltid en kompis med traktor som sørget for at bilen ble tauet opp på veien igjen og trygt parkert hjemme før politiet fikk nyss om det. Snorre kjente etter i bukselomma at bilnøklene lå der, og som et klapp på skulderen til seg selv stappet han den mørke dongeriskjorta ned i linningen på buksa og løftet hodet.

Dette kan kanskje gå bra, tenkte han, adskillig lysere til sinns. Erfaringsmessig var fylleangsten den største fienden. Han tok to skritt fram før han måtte gripe tak i en grein. Klamret seg til den mens kroppen langsomt snurret ett hundre og åtti grader rundt. Så fanget blikket hans noe. Han slapp taket og deiset i bakken. Fortumlet og litt redd reiste han seg og gjenfant balansen. Det lå noe i søkket rett bak der han hadde pisset. Nede mellom to hvite trestammer.

Det var en jente. Kanskje hun kunne være forklaringen på at det svei i pikken, men han kunne ikke minnes noe sånt. Riktignok hadde det kommet flere jenter utover kvelden, jævlig mange faktisk, men det var ingen som spurte om han ville ha en. Det eneste han husket, var at et par altfor unge jenter fra bygda dukket opp, og at det gjorde ham forbannet. Småjenter som plapret til alle om fester de hadde vært på, la ikke noe mellom. Fikk sjefen hans vite at han hadde ruset seg, så kunne han bare skyte seg.

Han så på jenta igjen. Fra der han sto, så hun ikke verst ut. Lange, slanke bein, hofta buet seg under kjolen. Det gikk varmt gjennom kroppen hans ved tanken på at de kanskje hadde knullet. Men våknet hun nå, ville han ha et jævlig stort forklaringsproblem.

Han dro hånda over skrittet og kikket seg over skulderen. Hun lå halvveis vendt bort fra ham med håret som en lys vifte over ansiktet. Han måtte gå i en bue rundt for å komme seg ned dit hun lå. Forsiktig, for ikke å vekke henne, satte han seg på huk og løftet på håret. Så ravet han bakover.

Ansiktet var blålig hvitt, som om hun var kraftig forslått. Øynene stirret tomt på ham. Hun pustet ikke. Hun kom aldri til å puste igjen. Han krøp oppover, bort fra henne, på alle fire. Kom seg på beina.

Helvete! Helvete! var alt han klarte å tenke, så demret det sakte for ham. Har jeg drept henne? Ikke faen!

Han så mot busskuret, men bestemte seg for at den veien kunne han ikke gå. Om noen så ham her, og senere fant henne, så var han fucked. Han hyperventilerte mens han så seg fortvilet rundt. Til slutt fulgte han et tråkk innover i skogen. Greiner skrapte ham i ansiktet, festet seg i håret. Han falt flere ganger, men fortsatte til han fikk øye på et rødt hus som lå helt inntil veien ved nedkjøringen til ferjekaien. En gang i tiden hadde det vært en butikk i første etasje, men det var lenge siden. Nå sto huset tomt.

Han sto rolig en stund for å få pusten under kontroll. Så smatt han inn i bakhagen og smøg seg ned betongtrappa. Ba til Gud om at klokka ikke var mer enn seks eller syv på morgenen, og at folk sov. Nede på fortauet løp han sammenkrøpet langs muren. Så rettet han seg opp og skrådde over til det nye landhandleriet som snart skulle åpne etter at den gamle Coop-en la ned. Derfra kunne han ta seg inn i skogen og komme seg usett over bakketoppen og ned til hytta, finne bilen sin og komme seg til helvete hjem. Men så stanset han brått. Bilen hans sto parkert foran butikken, med fronten mot inngangsdøra. Da måtte han ha kjørt hit på et tidspunkt likevel, men hvorfor ikke helt hjem?

Han løp mot bilen, famlet med låsen og kom seg inn i førersetet. Der vippet han ned speilet og sjekket ansiktet. Øynene svømte. Sårene vitnet om en slåsskamp han ikke kunne huske. Han så for seg jenta i skogen. Hvem faen var hun? Hvorfor lå de der sammen? Hva hadde han gjort?

Med adrenalinet pumpende vilt i kroppen rygget han ut fra parkeringsplassen og kjørte hjemover på autopilot. Møtte heldigvis ingen biler. Gården hjemme på Oma badet i morgensola da han svingte opp den lange innkjørselen. Han lot bilen gli rolig forbi farens hus og parkerte utenfor inngangen til kårboligen.


Kapittel 2

Søndag

Bengt parkerte den svarte Teslaen innenfor sperrebåndet ved busskuret i Tørvikbygd. En model Y som samboer og kriminaltekniker Lerke Ribenholt hadde bestemt seg for at de skulle kjøpe like før jul. Ifølge henne ville han aldri mer se seg tilbake, men det hadde han gjort bare etter noen få dager. Bilen var livsfarlig. Skjermen på dashbordet var på størrelse med en liten tv og dro oppmerksomheten bort fra trafikken. To ganger hadde han nesten kjørt ned en fotgjenger som ikke hørte at han kom kjørende. Ved siden av sto den eldste tjenestebilen de hadde på stasjonen, en gammel Passat som sønnen Thomas fikk disponere mens han hadde sommerjobb etter å ha fullført første året ved Politihøgskolen i Stavern.

Nå betraktet han åstedsteltet som sto på halv åtte oppe i skogen. Greiner, gress og tømmerstokker gikk på kryss og tvers. Han viftet bort en innpåsliten veps, lurte på hvordan noen hadde kommet på å gå opp dit i det hele tatt. Lufta sto stille, og selv om det var tidlig på morgenen andre uken i juni, hadde gradestokken alt krøpet over tjue varme. Slik hadde det vært i ukevis, de hadde hatt noen regnskurer innimellom, likevel så det ut til at det fine været ville fortsette.

Han gikk mot den mosegrønne teknikerbilen, enda en ny bil Lerke hadde klart å overtale ham til å kjøpe, men det var ikke det som opptok tankene hans mest nå. Det var mangelen på folk. Overbetjent Susanne Hauso var riktignok i bygda, men i mammapermisjon. Marius Instanes og Fredrik Steffensen, de to etterforskerne fra Bergen som skulle bistå ham under Susannes permisjon, dagpendlet ved behov og var hjemme i helgene. Meningen var at de skulle gå på ferie om en uke. Han skulle helst sett at det ble ansatt en fast etterforsker i Susannes fravær, men det var ikke slik verden var blitt. Det hadde gått fra vondt til verre.

Han savnet Susanne hver eneste dag. Savnet vennskapet, men også det å ha en å spille ball med, en som kjente de lokale forholdene uten at han måtte mate det inn med teskje. Han hadde riktignok tilgang på noen sommervikarer, deriblant Thomas, men ingen av vikarene hadde fullført mer enn ett år ved Politihøgskolen. Politibetjent Kristoffer Lundanes, som hadde vist seg som et etterforskningstalent, hadde heller ikke mer enn noen få år på baken i politiet.

Nå nærmet det seg sommerferie, og på nettsidene sto det at politistasjonen kom til å være stengt fra slutten av juni til begynnelsen av august. Folk var forbannet, de trodde det betød at det ikke var politifolk på jobb, men i realiteten var det bare kontorfullmektig Ester Pedersen som trengte tiden til å få unna administrativt arbeid. Hun kom ikke til å besvare telefoner. Polititjenestemenn hadde han tilgang til ved større saker, men de måtte hentes inn fra andre distrikter. Han skjøv logistikktankene fra seg og gikk mot Lerkes hvitkledde rumpe som stakk ut fra den åpne sidedøra. Hun kavet seg baklengs ut av bilen. Puttet en hårlokk under hetta på engangsdressen og holdt opp en pakning med en likpose.

– Fin bil, da, sa Bengt. – Jeg liker fargen. Han lot øynene hvile på den mosegrønne lakken, nesten perlemorshvit i sola.

– Bilen er fin, men jeg trodde de skulle fylle på med utstyr før jeg fikk den. Her mangler jo alt, sa hun irritert. Hun snudde seg mot makkeren, Jens Eikanger, som kom gående ned fra skogholtet med visiret på friskluftsmaska åpent. – Vet du hvem som har klargjort bilen min?

– Ja, jeg og Hermansen. Hvordan det?

Bengt holdt pusten. Bare navnet Hermansen var nok til at Lerke tente på alle plugger. – Du skulle jo hente den på tirsdag, fortsatte Jens. – Jeg ante ikke at den sto der fremdeles, før du sendte meg melding og ba meg ta den innover i dag.

Lerke slengte en pakke med beskyttelsesutstyr til Bengt, trakk på seg hjelmen med friskluftsmaska og festet beltet med den lille motoren rundt livet. Hun så ut som en krysning mellom en mopedist og en romfarer da hun trakk ned visiret.

– Skulle ikke forundre meg om det er Anders Hermansen som har lånt den. Han lånte jo Silje og Julies bil for å jakte for noen år siden. Han pakket faen meg viltet inn i likposer.

Bengt gløttet mot teltet der oppe.

– Nå er ikke Hermansen svaret hver gang du er forbannet på noe, sa han.

Hun svarte ikke. Helt siden krimteknikerkollegaen i Bergen hadde antastet henne ved å føre hånda si oppunder skjørtet hennes ved buffeen på julebordet i desember, hadde hun lagt ham for hat. Hun hadde varslet, men Hermansen ble beskyttet av sine egne og i stedet skjøvet oppover i systemet. Han fikk jobben som kriminalteknisk analytiker, en jobb Lerke lenge hadde ønsket seg. Dermed hadde han, slik hun så det, begått overgrep mot henne to ganger.

– Jeg tror han er den siste i verden som ville turt å låne bilen din, Lerke. Han er vel reddere for livet sitt enn det? Bengt prøvde seg med et smil.

– Ikke tråkk rundt her mer enn nødvendig, sa hun gjennom duringen da hun testet utstyret. Det hørtes ut som om hun snakket gjennom en dyne. – Legen er der nå.

Så tok hun likposen under armen og gikk mot skogen. Bengt så at hun måtte ta seg for flere steder for å komme seg oppover. Hun hadde nok fremdeles smerter etter skaden hun var blitt påført i tjeneste, men slik han kjente henne, kom hun aldri til å innrømme det.

Selv måtte han nøye seg med munnbind og litt Tigerbalsam under nesa. Han fulgte etter henne, og da han nærmet seg åpningen i teltet, pustet han med munnen og stilte seg en meter fra inngangen. Kvinnen lå på siden og var kledd i sommerkjole. Gjenskinnet fra teltduken ga den en skittengul farge. Håret var bleket blondt, men et lite felt ettervekst i toppen kunne tyde på at hun var langt mørkere i utgangspunktet. Han gikk inn slik at han fikk sett henne forfra. Øynene var blasse og stirrende, huden i ansiktet bar preg av at fuglene hadde spist frokost før krimteknikerne hadde fått satt opp teltet. Legen som jobbet med kvinnen, måtte stadig opp med hånda for å vifte bort fluene. En stor spyflue lettet fra det hvite låret, stanget mot teltduken noen ganger før den igjen fant veien til liket.

– Rundt tjue år, tipper jeg, sa legen. – Kanskje litt yngre. Han reiste seg og ga tegn til Bengt om å følge ham utenfor. – Jeg anslår dødstidspunktet til mellom tolv og fire i natt ut fra målinger i rektum, men det er usikkert i denne varmen. De finner det kanskje ut på Patologisk der de har andre metoder, men … det er det ikke min jobb å finne ut. Hun ligger godt plassert i søkket her, det eneste stedet hvor det er litt fukt. Over et bekkefar. Når temperaturen stiger så jevnt og det allerede er så stor aktivitet av nedbrytere, vil det bli enda vanskeligere å fastsette det nøyaktige dødstidspunktet om dere ikke får henne på obduksjonsbenken snarest mulig. Han så fra den ene til den andre.

– Og dødsårsaken? spurte Bengt.

Legen trakk på skuldrene.

– Det er heller ikke mitt felt, men det er noen dødsflekker rundt halsen som kan tyde på at hun har hengt fra et tau. Han kikket opp over åstedsteltet mens han klødde seg i skjegget. Bengt fulgte blikket hans. En kraftig grein hang utover telttaket. – Føttene er helt svarte, fortsatte legen. Han løftet legeveska. – Men jeg trenger ikke belære deg, Bengt. Han kikket opp på greina en gang til. – Jeg er spent på hva obduksjonen forteller oss, men tror ikke hun har hengt seg her selv. Uansett anbefaler jeg dere å se etter et tau som noe eller noen kan ha dratt med seg.

Bengt nikket. Gikk til side og ringte opp Fredrik Steffensen. Forklarte situasjonen og ba ham ta med Marius Instanes og komme innover så snart de kunne, selv om det var søndag.


Kapittel 3

Søndag

Det var Thomas som presenterte Bengt for Tarald Torpe da han kom ned fra åstedet. Det var den eldre mannen som hadde oppdaget kvinnen tidligere på morgenen. Han støttet seg til en stokk, var toppen én meter og seksti høy, men ellers var han både hårrik og gråsprengt. Nå gjorde han et tappert forsøk på å strekke hals for å se forbi Bengt og opp i skogen der teknikerne jobbet.

– Vi kan sette oss et sted, sa Bengt. – I bilen, kanskje? Jeg har verdens beste airconditionanlegg, ifølge min bedre halvdel. Om jeg bare finner ut av hvordan det virker, la han til.

– Ikke faen, sa Tarald Torpe. – Den der setter jeg meg ikke inn i. Han dunket stokken mot asfalten og løftet pekefingeren mot Bengt. – Det skal jeg si deg. Jeg nærmer meg hundre. Er nittifem om noen dager, og har sett ondskapen komme forkledd i svarte, fancy biler før. Han snøftet som en irritert okse i retning Teslaen. – Som lovens lange arm burde du holde deg for god til å handle med brunskjorter.

– Nittifem? Det må jeg si. Du holder deg godt. Bengt så at kommentaren ikke hadde noen effekt på mannen, og han orket heller ikke ta diskusjonen. – Jeg må bare beklage. Hadde jeg fått bestemme, ville det blitt en Volvo. Hvilken bil kjører du?

– En god gammeldags Volkswagen, selv om jeg ikke kjører selv lenger.

– Det heter vel folkevogn på norsk, sa Thomas like bak ryggen på dem. – Hitler oppfant den.

Torpe snudde seg langsomt rundt, ble smal i blikket. Det samme ble Bengt.

– Eller kanskje jeg tar feil, skyndte Thomas seg å tilføye. – Det er ikke lett å velge riktig bil.

Til Bengts lettelse rykket det til i Torpes munnviker, og gamlingen satte i en latter så en nesten kunne høre skjelettet skrangle.

– Takk, jeg har oppfattet poenget ditt, sa Torpe henvendt til Thomas. Han holdt seg for magen og hostet. – Men det er uansett romsligere i hagen min. Hva med skygge, kaffe og vafler? Han sendte nok et blikk i retning Thomas. – Du må gjerne bli med. Jeg er glad i gode kverulanter. Han begynte å gå.

– Thomas blir her, sa Bengt og fulgte etter mannen.

Nittifem år, tenkte han. Gamlingen var faktisk tenåring da krigen sluttet.

 

Huset mannen bodde i, var hovedsakelig av mur og sannsynligvis bygget en gang like etter krigen. Noe særlig til hage var det ikke, selv om det nok hadde vært det en gang. Stuevinduene vendte ned mot busskuret, men en diger, viltvoksende syrinbusk stjal det meste av utsikten. Fra vinduet i utbygget på taket, måtte det derimot være fri utsikt helt ned til åstedet.

De gikk opp en dårlig vedlikeholdt grusvei der den avblomstrete løvetannen i midten av veien virvlet opp frø da de passerte. Gamle, morkne epletrær sto til høyre for huset. Ellers var det mest skog som hadde fått spre seg fritt. En eldre kvinne tok imot dem da de rundet hushjørnet. Hun hadde dekket bordet på det Bengt antok var en nyere veranda.

– Ja, vi skulle uansett ha oss litt kaffemat, sa kvinnen og kastet et forsiktig blikk i retning ektemannen.

Bengt satte seg i en hagegruppe i tre. Putene var myke. Høye bjørketrær skygget for sola, og de to gamle, bleke ansiktene vitnet om at de trengte litt påfyll av D-vitaminer. Han ventet til kaffen var skjenket i og en vaffel smurt. Magen hadde rumlet siden han dro hjemmefra i hui og hast etter meldingen om dødsfallet. Susanne og Hassan hadde vært på besøk kvelden før, det hadde blitt noen glass vin. Nå slo han på iPaden og fant fram notatblokka si.

– Kan du fortelle meg hva du så da du oppdaget kvinnen i dag? spurte han og lente seg tilbake med kaffekoppen mellom hendene.

Tarald Torpe supte i seg kaffe fra skåla, satte koppen tilbake før han møysommelig akte seg bedre til rette i stolen.

– Nei, hva så jeg? Han tygget på underleppa en stund før han fortsatte: – Det startet egentlig i natt. Han rensket stemmen og hostet. – Jeg må opp om nettene, ser du. Minst én gang, ofte flere. Han så megetsigende på Bengt som om de delte en felles skjebne. – I fire–fem–sekstiden pleier blæra si fra. Om vinteren er det ikke så mye å se, men nå på sommeren er det lysere om natta, og jeg får problemer med å sove etterpå, så da hender det at jeg koker meg kaffe og setter meg i loftstua. Ser på ferja, på fuglene, på fjorden … på livet, eller det som er igjen av det. Han smilte og akte seg lenger fram, tok en bit av vaffelen, tygget og tørket bort litt syltetøy fra munnviken. – Men i natt så jeg mer. Det sto en kar og spydde nede ved busskuret.

– Vet du hva klokka var da? spurte Bengt.

– Nei, fire eller fem? Torpe smilte og ristet på hodet. – Jeg er ikke sikker. Først reagerte jeg ikke. Regnet med at han hadde drukket for mye. Eller, det var det jeg tenkte da, men nå lurer jeg på om han kan ha sett noe som ble for sterkt for magen. Tarald Torpe dro pekefingeren over halsen sin. Sa ikke mer, men så ut til å ville la det synke inn mens han tok en ny slurk av kaffen.

– Kan du gi et signalement på ham? Ung, gammel?

– Jeg kan bedre enn det. Du kan til og med få navnet. Guttungen heter Snorre Fjellbergnes. Han bor på Omastrand. Jeg kjente bestefaren, og jeg kjenner faren hans. Det må ha vært et sant helvete å oppdra den slyngelen, men vi har jo alle et ansvar for folk, så jeg gikk ut, ville høre om han trengte hjelp, men du ser hvordan det er fatt med meg. Før jeg fikk stavret meg nedover veien, var han borte.

– Så du hvor han ble av?

Torpe trakk på skuldrene.

– Nei, men jeg tenkte at han var blitt plukket opp av en bil.

Bengt nikket mens tankene begynte å kverne. Snorre Fjellbergnes var en ungdom han kjente til. En bråkmaker med en tendens til å havne i trøbbel, men det var noen år siden sist. Så vidt han visste, hadde Snorre blitt voksen, midt i tjueårene et sted regnet han seg fram til.

– Kan du beskrive hva du gjorde etter at du forlot busskuret?

– Ja, sa Torpe nølende. – Jeg gikk inn igjen. Det tar tid å gå opp bakken, enda mer tid å komme meg opp trappa. Jeg har montert en trappeheis, og den kranglet litt. Jeg satt en stund i loftstua og fulgte med, men så ikke noe mer.

Bengt trakk fram notatblokka og rablet ned fornavnet til Snorre.

– Tror du han kan ha sett deg?

– Nei, som sagt var han borte da jeg kom ned på veien. Så da kona sto opp og vi hadde fått i oss frokosten, diskuterte vi det litt. Ble enige om at vi skulle gå ned og se etter ham. Før i tiden hendte det han la seg til å sove i skogen bak skuret når han ventet på bussen, og selv om det er varmt om nettene nå, så var vi litt bekymret. Vel, resten vet du. Kjerringa er litt sprekere, og det går en sti fra oppkjørselen vår og innover i skogen. Sammen karet vi oss såpass langt at vi fikk øye på jenta som lå der.

– Og da visste dere at hun var død?

– Nei, visste og visste. Vi gikk selvfølgelig ikke helt bort dit, men jeg antok det. Har sett et par døde mennesker før, under krigen.

Bengt spiste to vafler til mens han funderte litt på mannens forklaring. Han snakket litt om løst og fast med det eldre ekteparet før han takket for seg. På vei mot bilen vendte han blikket mot skogen, fikk øye på stien som gikk på skrå fra Torpes eiendom, bak busskuret og innover mot åstedet. Bred og slak nok til at Torpe kunne klart å stavre seg bort til liket med litt hjelp.

Med hodet fullt av tanker ringte han Marius Instanes for å høre om de to etterforskerne var på vei. Instanes svarte ikke. Han prøvde Steffensen, men fikk ikke svar der heller. Så mye for ekstra hjelp, tenkte han irritert. Han stanset ved oppkastklysa som underbygget Torpes forklaring om at Snorre Fjellbergnes hadde kastet opp ved busskuret, og bestemte seg for å avlegge ham et besøk mens han ventet på de to andre.


Kapittel 4

Søndag

Bengt kikket ned mot Omaholmen. Det velkjente, røde sjøhuset speilet seg i den stille fjorden. Han svingte inn på gårdsveien, fortsatte inn på tunet og stanset bilen. Snorres far, Thorleif Fjellbergnes, sto midt på tunet med en sigarett i munnviken. Bengt åpnet vinduet på Teslaen. Thorleif Fjellbergnes var enkemann. Kona døde tidlig av kreft. De hadde bare én sønn, og etter at moren døde da Snorre var tidlig i tenårene, klarte ikke faren med ham lenger, selv om han gjorde så godt han kunne. Gutten fant sin egen vei ut av sorgen, til fest og moro der det fantes en åpen dør i Norheimsund og Øystese. Det kunne gått riktig galt, men så virket det som om forebygging og ruskontrakt hadde fått ham på bedre tanker. Nå jobbet han som lærling ved Norheimsund Elektro. Det var historien om Snorre, så langt Bengt visste. Han kjente et stikk i mellomgulvet ved tanken på hva gutten kunne ha rotet seg opp i denne gang. Med rus inne i bildet skulle det lite til før livet tok en ny dreining.

– Så, det er den karen, sa Thorleif og smilte, men Bengt hørte at stemmen skalv en smule, som om han alt visste hvem politiet var ute etter. – En stund siden dere var på døra vår. Ny bil?

– Ja, men hadde det vært opp til meg, skulle jeg … Bengt trakk på skuldrene. Orket ikke dra leksa en gang til. Han så mot den nye kårboligen der han visste at Snorre bodde, og hvor han regnet med faren kom til å flytte inn den dagen Snorre overtok gården. Det var ingen gardiner for vinduene som tydet på at noen sov der inne, men bilen sto skjødesløst parkert ved trappa med førerdøra åpen.

– Flott doning. Kunne tenkt meg en slik selv, sa Thorleif. – Men den passer ikke på en gård som min, og det er vel ikke for at du skal vise meg bilen din at du har kommet? Er det Snorre igjen? Han sukket, tråkket på sigaretten og begynte å gå mot kårboligen. – Jeg trodde alt gikk så bra nå, men selvfølgelig hørte jeg ham da han kom hjem i dag morges.

Bengt lot bilen rulle ved siden av ham.

– Jeg trenger bare å snakke med ham.

– Ja ja. Thorleif gikk noen skritt til før han stanset og snudde seg mot Bengt. – Han var på fest i går. Jeg vet ikke hvor mye futt det er i ham. Ligger vel og sover ut, tenker jeg, men jeg skal gjøre et forsøk på å vekke ham.

Bengt parkerte bilen ved den gamle løa. Rødmalingen flasset. En ku rautet nede i bakkene. Noen andre lå og dovnet seg i gresset. Det klinget i sauebjeller.

Thorleif stanset og la hånda på taket til Teslaen: – Hva har han gjort?

– Nei, som sagt. Vi trenger bare å snakke med ham, vi tror han kan ha sett noe i forbindelse med en sak vi jobber med. Han ble observert i nærheten.

– Om du kan vente her, så … Snorres far gikk bort til kårboligen, trampet av seg tørr skitt fra støvlene på en skiferhelle, kippet dem av seg og gikk opp de fire trappetrinnene mot døra på tjukke, grå raggsokker. Den venstre hadde et stort, gapende hull på hælen.

Bengt steg ut av bilen og gikk bort til trappa. Han hørte stemmer innenfra som steg og sank i intensitet uten at han fikk med seg hva som ble sagt.

Like etter kom bonden ut igjen. Han sto en stund i døråpningen og så ut til å tenke seg om, så tråkket han i støvlene og nikket kort til Bengt. – Han kommer nå, sa han. – Du finner meg i løa om det er noe. Jeg har ikke bare en sønn som hangler. Traktoren er ikke stort bedre. Det får ikke hjelpe om det er søndag. Han nikket mot bakkene nedenfor, der det saftige gresset sto klart til å møte den skarpe kniven fra slåmaskinen.

Bengt snudde seg da han hørte nakne føtter mot parketten bak seg. Snorre var eldre enn sist Bengt så ham, bortsett fra det var han seg selv lik. Håret sto til alle kanter, men det som slo Bengt først, var at han så vettskremt ut, som om han alt visste hvorfor politistasjonssjefen sto på døra en søndag formiddag.

– Du vet kanskje hvorfor jeg er her? begynte Bengt.

Snorre satte seg på øverste trappetrinn. Han var kledd i en utvasket dongerishorts og ei t-skjorte som så ut til å ha krympet i vask. På brystet sto det Yoda Neida under figuren med samme navn. Føttene var nakne. Neglene kunne trengt en klipp og en vask.

I stedet for å svare la han hodet i hendene og dro fingrene gjennom det tjukke, mørke håret. Knokene på høyrehånda var såre, som etter en slåsskamp.

– Du ble observert da du kastet opp ved busskuret i Tørvikbygd i natt. Vet du da hva jeg mener?

– Jo da, jeg vet det, sa gutten mellom innbitte tenner og så rett på Bengt. – Jeg husker ikke engang hvordan jeg kom meg dit. Men det luktet spy av klærne mine.

Bengt forholdt seg taus mens han betraktet ansiktet til unggutten, som også bar preg av en hard natt.

– Jeg husker faen ikke en dritt. Jeg våknet i skogen i dag … med et lik ved siden av meg. Men … hun lå bare der. Jeg sverger. Jeg har ikke gjort henne noe. Har aldri møtt henne før.

Det så ut som han ville reise seg, men kroppen lystret ikke.

– Men knokene på hånda di tyder på at du har slåss med noen. Er du enig?

– Faen! Snorre la på nytt hodet i hendene. – Jeg husker ikke. Jeg drakk sprit. Det tåler jeg ikke. Men jeg sloss ikke med henne. Det var ikke jeg som …

– Så hva gjorde du i skogen i utgangspunktet?

– Jeg var på fest i ei hytte, hos en kompis fra Bergen.

– Skjedde det noe spesielt på festen?

Snorre rettet seg opp. Bengt så at øynene var blanke av tårer.

– For helvete! Selvfølgelig må det ha skjedd noe. Men jeg … jeg vet ikke. Jeg pleide det før, å sove i skogen mens jeg ventet på bussen, men … Han klorte på knokene sine med avbitte negler og så mot bilen sin. – Jeg kan ikke huske at det skjedde noe spesielt. Vi grillet, drakk pils og hørte på musikk. En vanlig fest. Det kom flere folk. Sånn er det alltid. Jævlig mange etter hvert. Jeg drakk for mye og så husker jeg ikke mer. Jeg ble vel kastet ut? Vær så snill. Han slapp ut et hikst. – Jeg husker faen meg ingenting. Bare vagt at jeg sloss med noen, men er nesten helt sikker på at det var en mann, i alle fall ikke den jenta.

– Og hvorfor ringte du oss ikke da du fant henne?

– Jeg ville jo det, men mobilbatteriet var flatt. Og jeg fikk så jævlig panikk. Hvordan hadde du reagert om du våknet i skogen med ei dau jente? Hva faen skulle jeg gjøre? Ingen ville trodd meg. Klærne mine så helt jævlige ut. Ville du trodd meg, kanskje?

Den siste setningen rommet hele Snorres ungdomstid.

– Hvordan kom du deg hjem?

Bengt la merke til at Snorre kastet et raskt blikk bort på bilen.

– Jeg kjørte. Da jeg våknet, men var edru da. Du kan bare teste meg.

Bengt lot det ligge. Han hadde ikke alkometer med seg. Det var heller ikke det han var ute etter nå.

– Hvem eier hytta?

– Haavard. Han har arva den, men … du må tro meg. Jeg har ikke gjort den dama noe. Snorre rugget hodet fra side til side.

– Ok, sa Bengt. – Men skal jeg klare å hjelpe deg, så må du roe deg ned. Han ventet til gutten fikk pusten under kontroll, før han fortsatte: – Hva heter han mer enn Haavard, og hvor ligger hytta?

– Meyer, han er fra Bergen, kom det spakt. – Hytta ligger like bortenfor ferjekaien. Helt nede ved sjøen. Stor tomt. Brygge.

Bengt prøvde å se for seg hyttene ved fjorden i Tørvikbygd. De som lå i nærheten av ferjekaien. Etter mange år som leder for politiet, kjente han til de fleste, men Meyer var ikke et navn han hadde festet seg ved.

– Kan jeg få navnene på de andre som var på festen?

– Da håper jeg du har jævlig god tid. Snorre bet seg i underleppa. – Jeg vet ikke … Roger, Stian, noe sånt. Jeg vet ikke etternavnene. Du får spørre Haavard. Han er helt sikkert på hytta fremdeles. Kanskje han vet hvem jeg sloss med også. Kanskje han kjenner jenta? Det kom noen jenter fra Bergen, som … Setningen døde ut, som om han ikke trodde på det han sa selv. – Jeg kan ringe ham nå. Og så … så var det mange andre der også. Jeg kjente nesten ingen andre. Du må tro meg, gjentok han. – Det var ikke jeg som drepte henne. Det var ikke meg.

Bengt sendte ham et tvilende blikk, prøvde å sette sammen motsetningene i forklaringen. Da han merket at Snorre begynte å skjelve ukontrollert, satte han seg på trappa ved siden av ham og la hånda på ryggen hans. Han rykket til som om berøringen gjorde fysisk vondt.

– Hva skjer nå? kom det spakt etter en stund. – Jeg har en jobb å ta vare på, og om noe skjer, så går alt til helvete. Han støttet seg med den ene hånda mens han reiste seg. Der ble han stående med begge hendene hengende ned langs siden. – Jeg må på jobb i morgen tidlig. Slipper du meg innen da?

– Du har uansett vært på et åsted, sa Bengt alvorlig. – Og da må vi kunne utelukke deg. Fingeravtrykkene dine har vi vel fra før, men jeg vil ha deg med inn til et formelt avhør, sjekke deg for DNA, ta en referanseprøve, og så får vi se hva påtalejuristen sier. Vent her, sa han og gikk bort til Teslaen og åpnet bagasjerommet. Hentet en bunke med mindre bevisposer i plast, noen større i papir og en plastsekk. Så fisket han til seg en rull gaffateip og trakk på seg engangshansker. Lerke og Jens var opptatt på åstedet. Han fikk dekke til hendene så godt han kunne, i alle fall. Snorre strakte dem fram uten å protestere, som om det ikke var første gangen han var i en slik situasjon. Bengt festet en pose på hver hånd. – Og klærne du hadde på deg i natt? Dusjet du da du kom hjem?

– De ligger på gulvet på rommet mitt. Jeg har ikke dusjet. Jeg har nesten ikke sovet. Klarer ikke å tenke på annet enn at hun …. Han snudde seg og subbet mot inngangsdøra med Bengt i hælene.

Huset var nytt. Døra inn til en kombinert stue og kjøkken sto åpen. Møblene var av en eldre type i lyseblå velur. Ellers var det spartansk innredet uten pyntegjenstander. Langs de gipskledde, grønnmalte veggene sto det stablet flytteesker i papp.

– Leier dere ut? spurte Bengt og fulgte etter Snorre mot soverommet.

– Ja, det kommer folk om noen dager. Tyskere. Da flytter jeg inn til pappa.

Bengt kikket inn. Soverommet var like tømt for personlige gjenstander som stua, bortsett fra en smarttelefon som lå på nattbordet, et par lesebriller og en bok. Han sjekket tittelen og hevet så vidt på øyenbrynet da han så hvilken lektyre Snorre foretrakk. Bengt hadde lest den selv etter tips fra Susannes samboer, Hassan, som i lengre tid hadde jobbet med organisert kriminalitet i Stavanger. Bengt kunne ikke se for seg at Snorre Fjellbergnes hadde kommet over den på slump. Boka handlet om Lennart Faugli som ble skutt og drept utenfor tingretten i Mysen. En slags oppvekstdokumentar om hvor galt det kan gå med en som i utgangspunktet har alt lagt til rette for seg. Bengt lot boka og brillene ligge.

På gulvet lå en kleshaug oppå en fargesprakende fillerye. Det var bare den ene senga som var oppredd. Dyna lå hulter til bulter. Det hvite strekklakenet var møkkete på midten og skrukkete som om Snorre hadde svettet kraftig. Bengt fisket til seg jeansen først, stakk hånda ned i lomma og trakk opp bilnøklene. Så prøvde han den andre lomma. Like etter holdt han opp en liten pose med rester av et hvitt pulver og to små tabletter. Snorre så ikke overrasket ut, men det var heller ikke første gangen politiet hadde funnet narkotika i lommene hans. Selvfølgelig visste han at han ikke kom til å bli hektet for en slik dose, eller kanskje forsto han at fra nå av var det ikke vits i å protestere på noe som helst.

– Dette kan kanskje forklare hukommelsestapet, sa Bengt tørt og la fra seg nøklene på nattbordet og puttet stoffet i en liten bevispose. – Det nytter vel ikke å spørre om hvor du har fått dette fra?

– Ingen … eller det kom en fyr på døra med det. En drittunge jeg ikke kjenner.

Bengt la merke til at øynene flakket da han sa det. Snorre kjente alle som langet stoff i dette distriktet, men Bengt visste også at en sånn opplysning kom han aldri til å få ut av ham.

Snorre trakk pusten djupt. – Det var ikke jeg som bestilte stoffet. Jeg … Han stanset som om han skjønte at samme hva han sa, så ville han ikke bli trodd.

Bengt plukket opp skjorta. La merke til blodflekkene, men lot være å kommentere dem. Han puttet alle klærne i sekken før han tok av sengetøyet.

– Men jeg tror Haavard ble forbannet på ham, for han nektet å gå etter at han hadde levert varene. Han ble med på festen. Det var visst noen jentegreier. Han var skikkelig forbannet for noe, og … Stemmen brast.

Bengt snudde seg sakte rundt. Snorre hadde trukket seg inn i hjørnet av rommet og holdt rundt seg selv med begge armene mens han stirret på Bengt. Kroppen skalv og ristet som om han hadde høy feber.

Bengt tok av trekket på hodeputa og kastet det i sekken.

– Jeg har ikke rørt noe slikt på over et år. Jeg sa nei også, men Haavard ga seg ikke, og jeg vil ikke ha noe med det der å gjøre.

 

– Jeg har lyst til å tro deg, Snorre, sa Bengt da de sto utenfor. – Men jeg håper du forstår alvoret.

Snorre rykket til.

– For faen! brølte han plutselig og trampet i bakken. – Visst var hun død. Det … det var så jævlig ekkelt, liksom. Jeg fikk panikk. Jeg orket ikke …

– Ok! Bengt la bevisposene i bagasjerommet. – Vi snakker mer om dette på stasjonen. Du trenger ikke si noe mer nå. Jeg får noen til å hente bilen din. Den skal inn på en sjekk. Så skal jeg sende noen for å snakke med kompisene dine. Har du ikke gjort noe, så finner vi ut av det, og du kan dra hjem igjen. Men vi må finne ut hvem blodflekkene på skjorta di stammer fra. Det forstår du vel?

– Hun blødde jo ikke. Det kan ikke være meg. Snorre satte seg inn i passasjersetet i Teslaen. – Hun kan ha fått hjertestans eller noe. Jeg har aldri slåss med jenter. Vær så snill!

Bengt lukket døra, gikk noen skritt bort fra bilen og ringte Instanes. Denne gangen svarte han med en gang. Han og Steffensen var snart framme i Tørvikbygd. Bengt oppdaterte dem kort om det Tarald Torpe hadde fortalt, om Snorre, om festen ved Meyers hytte og om det de hadde funnet så langt. De avtalte å møtes på ferjekaien i Tørvikbygd etter at de to andre hadde fått tatt en runde på åstedet. Så ringte han Thomas og ba om at han og Kristoffer hentet Snorre Fjellbergnes på ferjekaien og kjørte ham inn til arresten.

Da han satte seg inn i bilen, hadde Snorre sunket sammen og kroppen ristet i gråt. De passerte Thorleif Fjellbergnes. Han sto og så etter dem. Lut i ryggen, som om han hadde blitt noen år eldre på den korte tiden siden han hadde tatt imot Bengt på tunet.

